medieval-data/medieval-latin-ner-HOME-Alcar huggingface dataset:
| De quadam pecia terre nobis vendita a Johanne de Soreniis armigero | Omnibus presentes litteras inspecturis , . . officialis curie Parisiensis , salutem in Domino . Notum facimus quod , in nostra presentia constituti , Johannes de Soreniis armiger et Petronilla ejus uxor recognoverunt se vendidisse et in perpetuum quitavisse religiosis viris . . abbati et conventui Beati Sancti Dyonisii in Frantia et eorum successoribus pro viginti et octo libris parisiensium , jam solutis in pecunia numerata , sicut confessi sunt coram nobis , renuntiantes exceptioni non numerate pecunie , non tradite , non solute , quandam peciam terre arabilis quam dicebant se habere versus Ruolium , in loco qui dicitur Au Ré , continentem , ut dicebant , septem arpenta terre , contiguam terre que fuit , ut dicitur , domini Radulphi de Puteolis , in censiva predicte . . abbatie , oneratam tantummodo in duodecim denariis censualibus , ut dicebant ; promittentes , fide data , quod contra dictam venditionem jure hereditario , ratione conquestus sive dotalitii aut alio modo per se vel per alios non venient in futurum et quod dictam peciam terram venditam dictis . . abbati et conventui et eorum successoribus garantizabunt et liberabunt ad usus et consuetudines parisienses contra omnes et quod solvent centum solidos parisiensium nomine pene si dictam venditionem retrahi contigerit vel evinci . De qua venditione tenenda et garantizanda et de pena , si committatur , solvenda Matheus filius defuncti Petri Hugot et Johannes Comes de Soreniis se constituerunt plegios coram nobus utrique in solidum et per fidem . Datum anno Domini millesimo CCo quinquagesimo quinto , mense decembri .
| De quinque modiis vini annui redditus nobis venditis a Radulpho Garneri de Lupicenis quos percipiebat in curia Beati Dyonisii apud Cormelias | Universis presentes litteras inspecturis , . . officialis curie Parisiensis , salutem in Domino . Notum facimus quod , in nostra presentia constituti , Radulphus Garneri de Puteolis et Odelina ejus uxor assuerunt quod ipsi habebant et percipiebant quinque modios vini annui redditus apud Cormelias , Parisiensis dyocesis , in curia religiosorum virorum . . abbatis et conventus Sancti Dyonisii in Francia ; quos quinque modios vini , predictus Radulphus emerat a Johanne dicto Cornu de Communiaco armigero et domicella Eva ejus uxor ut dicebat ; quos siquidem quinque modios vini annui redditus prefati Radulphus et Odelina ejus uxor , coram nobis propter hoc constituti , recognoverunt in jure coram nobis se vendidisse et in perpetuum quitavisse religiosis viris . . abbati et conventui Sancti Dyonisii in Frantia pro quinquaginta libris parisiensium , jam eisdem venditoribus solutis et traditis in pecunia numerata , exceptioni non numerate pecunie , non habite et non recepte renuntiando penitus et expresse , cedentes et transferentes in eosdem emptores omne jus , dominium , proprietatem , possessionem et omnes actiones reales et personales , utiles et directas quod et quas sibi competebant et competere poterant ratione quacumque in predictis quinque modiis vini , nichil sibi juris et heredibus suis in eisdem retinendo , promittentes dicti venditores , fide in manu nostra prestita corporali , quod contra venditionem et quitationem predictas jure hereditario , ratione conquestus , doarii aut alio quoquo jure communi aut speciali per se aut per alios non venient in futurum ; immo quinque modios vini annui redditus eisdem emptoribus garantizabunt et defendent in juditio et extra juditium , quocienscumque opus fuerit , ad usus et consuetudines Francie in posterum contra omnes ; preterea Petrus , Guillelmus et Johanna , liberi dicti Radulphi , coram nobis constituti , predictam venditionem voluerunt , concesserunt , laudaverunt atque acceptaverunt et eam ratam et firmam habuerunt et prefatis emptoribus quicquid juris in dicta venditione habebant aut habere poterant quitaverunt et promiserunt fide in manu nostra prestita corporali quod contra venditionem et quitationem predictas jure aliquo per se aut per alium non venient in futurum . Datum anno Domini millesimo CCo sexagesimo secundo , mense marcio .
| De octo libris annui redditus nobis venditis ab Ansello de Genesta armigero | Universis presentes litteras inspecturis , . . officialis curie Parisiensis , salutem in Domino . Notum facimus quod , in nostra presentia constituti , Ansellus de Genesta armiger et Johanna ejus uxor asseruerunt quod ipsi habebant ex hereditate dicte Johanne paterna in feodo . . abbatis Sancti Dyonisii in Francia octo libras parisiensium annui redditus , videlicet sex libras in cambellania ipsius abbatis quas percipiebant per manus cambellani ejusdem cambellanie annuatim , et quadraginta solidos parisiensium apud Ruolium et in territorio ejusdem ville , videlicet in minutis censibus , droituris et in aliis redditibus et coustumis ; quas siquidem octo libras parisiensium redditus antedictas cum omni jure , dominio , proprietate , possessione et actione qualibet que sibi in dictis octo libris redditus sive census et occasione ipsarum octo librarum competebant et competere poterant modo et ratione quibuscumque dicti Ansellus et Johanna recognoverunt in jure coram nobis se vendidisse et venditionis nomine in perpetuum concessisse et quitasse viris religiosis . . abbati et conventui monasterii Sancti Dyonisii in Frantia et eorum monasterio pro sexties viginti libris parisiensium , jam dictis venditoribus solutis et traditis in pecunia numerata , ut ipsi venditores in jure coram nobis sunt confessi , exceptioni non numerate pecunie , non tradite et non solute renuntiantes expresse ; et promiserunt dicti venditores , fide data in manu nostra , quod contra venditionem , concessionem et quitationem hujusmodi jure hereditario , ratione conquestus , dotis aut alio jure quocumque communi vel speciali per se aut per alium non venient in futurum et quod dictas octo libras redditus sive census ipsis . . abbati et conventui et eorum monasterio garantizabunt in perpetuum , liberabunt et defendent , quitas et liberas ab omni onere et obligatione qualibet in juditio et extra juditium , quandocumque opus fuerit , contra omnes . Pro qua venditione , ut dictum est , garantizanda et tenenda dominus Milo de Mesantes miles miles et magister Johannes de Genesta clericus , coram nobis constituti , se fecerunt et constituerunt erga dictos emptores et eorum monasterium plegios et garantizatores uterque eorum insolidum et perfecto , obligantes tam dicti venditores quam plegii emptoribus memoratis se et heredes suos et omnia bona sua mobilia et immobilia , presentia et futura , jurisdictioni curie Parisiensis se supponendo . Datum anno Domini Mo CCo LXVo , mense aprili .
| Littera prepositure Parisiensis de eodem , signata sub numero XLVII . | De Columbis . Elemosina G . Malesherbes data apud Columbas | Stephanus archidiaconus Parisiensis , omnibus presentes litteras inspecturis , salutem in Domino . Notum facimus quod , constitutus in nostra presencia , Guillelmus Malesherbes miles dedit in elemosinam ecclesie Sancti Martini de Neenval omne jus et omne dominium quod habebat in villa de Columbis et triginta et unum solidos et dimidium censuales annuatim duobus terminis apud Columbas percipiendos , scilicet prima dominica qua cantatur Invocavit me viginti solidos et dimidium , et in festo sancti Remigii undecim solidos ; et de hoc tenendo et garantizando contra omnes fidem dedit in manu nostra prenominatus Guillelmus . Hanc autem donationem et concessionem laudavit et concessit dominus Paganus de Lers miles , de cujus feodo predictus census movebat et de recta garancia contra omnes in manu nostra prestitit fidem suam . Huic donationi et concessioni facte coram nobis interfuerunt Gaufridus de Buch clericus , dominus Johannes de Fonteneto miles , Radulfus de La Bretonere , Ingarnerius major de Columbis . Et ut hoc firmum et stabile permaneat , ad petitionem partium presentes litteras sigillo nostro fecimus communire . Actum anno Domini Mo CCo XXo secundo , mense augusto .
| De emptione facta in atrio de Columbis a Gervasio de Chameliaco | Sciant omnes presentes et futuri quod ego Gervasius de Chameliaco miles homo eram abbatis Beati Dyonisii de hoc quod habebam et possidebam in atrio de Columbis tam in feodo quam in dominio et etiam de hoc quod habebam in eodem atrio abbatissa et conventus de Valle profunda . Ego autem et Guillelmus filius meus hoc totum quod habebamus tam in feodo quam in dominio et quod habebant dicta abbatissa et conventus de Valle profunda in eodem atrio , de consensu et voluntate dicte abbatisse et conventus vendidimus domino Petro abbati Beati Dyonisii , cujus homo eram de istis , quod quinquaginta libris parisiensium . Super hiis autem fideliter et firmiter tenendis et exequendis , ego Gervasius de Chameliaco et Guillelmus filius meus in manu domini Petri abbatis supradicti fidem dedimus corporalem et predictam fide ei tenemur super hiis portare justam garanciam . Quod ut ratum sit et stabile , in hujus rei memoriam et munimen , scripto presenti sigillum meum apposui de mei filii voluntate et concensu . Actum anno Domini Mo CCo XXo tercio , mense novembri .
| De empcione facta ab abbatissa de Valle profunda | Officialis curie Parisiensis , omnibus presentes litteras inspecturis , salutem in Domino . Notum facimus quod , cum Gervasius de Chamelliaco miles compellet abbatissam et conventum de Valle profunda ad distrahendum XXXa et duos solidos censuales quos defunctus Guillelmus Malesherbes miles ecclesie de Valle profunda apud Columbas donaverat , ut dicitur , qui erant in feodo ipsius Gervasii , quem feodum tenebat ipse Gervasius ab abbate Sancti Dyonisii , nos dictis abbatisse et conventui dedimus licenciam ut ipse dictos triginta et duos solidos parisiensium venderent abbati memorato . Datum anno Domini Mo CCo XXIIIo , mense octobri .
| Quitatio majorie de Columbis | Omnibus presentes litteras inspecturis , officialis Haemerici archidiaconi Parisiensis , salutem in Domino . Notum facimus quod , in nostra presencia constituti , Ferricus , major de Columbis , et Berta uxor sua , Stephanus etiam et Johannes , fratres ipsius Ferrici , quitaverunt ecclesie Beati Dyonisii imperpetuum pro se et heredibus suis majoriam de Columbis et omnia ad ipsam majoriam pertinencia et quicquid juris habebant vel habere poterant ; in eadem fide data promittentes quod contra dictam quitationem non venient nec in dicta majoria vel ejus pertinenciis per se vel per alios aliquid decetero reclamabunt . In cujus rei testimonium , ad petitionem predictam personarum presentes litteras sigillo nostro fecimus roborari . Actum anno Domini Mo CCo tricesimo quarto , mense novembri .
| De XV solidis aumentati census nobis venditis ab Odone de Portu | Universis presentes litteras inspecturis , . . officialis curie Parisiensis , salutem in Domino . Notum facimus quod , in nostra presentia constituti , Odo dictus de Portu de Ruolio et Haovysis ejus uxor recognoverunt se vendidisse venerabili . . abbati Sancti Dyonisii et ejus successoribus in perpetuum pro septem libris parisiensium , sibi jam solutis in pecunia numerata , sicut ipsi venditores confessi sunt coram nobis , quindecim solidos et octo denarios parisienses augmentati census quos se dicebant habere super quibusdam terris , vineis et masuris sitis apud Ruolium , ut dicitur , in censiva Beati Dyonisii , ut dicitur , percipiendos singulis annis a preposito de Ruolio super dictis terris , vineis et masuris in octabis Beati Dyonisii , ut dicebant , promittentes , fide in manu nostra prestita corporali , quod contra venditionem istam per se vel per alios non venient in futurum et quod dictos quindecim solidos et octo denarios parisienses augmenti census . . dicto abbati garentizabunt ad usus et consuetudines Francie contra omnes . Dicta autem Haovysis coram nobis quitavit specialiter et expresse dicto . . abbati et ejus successoribus in perpetuum quicquid juris in dictis quindecim solidos et octo denarios parisienses augmentati census habebat vel habere poterat jure hereditario , ratione dotalitii vel alio quoquo modo , spontanea , non coacta , fide prestita corporali . Datum anno Domini millesimo CCo XLo , mense martio .
| De justicia de Karoli Venna | Philippus , Dei gratia Francorum rex . Notum facimus universis tam presentibus quam futuris quod nos omnimodam justitiam altam et bassam quam nos habebamus et reclamabamus apud Karoli Vennam in viis , domibus et in toto territorio dicte ville , dilectis nostris . . abbati et conventui Sancti Dyonisii in Francia intuitu pietatis donavimus , dimisimus et quitavimus in futurum , salva justitia quam Petrus de Pissiaco armiger ibidem tenet a nobis . Quod ut ratum et stabile permaneat in futurum , presentibus litteris nostrum fecimus apponi sigillum . Actum apud Fontem Blaaudi , anno Domini millesimo CCo septuagesimo tercio , mense augusto .
| De vineis regis de Challevenne datis nobis ad censum | Philippus , Dei gratia Francorum rex . Notum facimus universis tam presentibus quam futuris quod nos tradidimus et concessimus ad annuum censum seu redditum dilectis nostris abbati et conventui Sancti Dyonisii in Francia duodecim vel circiter vinearum arpenta que habebamus sita apud Chalevane in clauso qui Clausus regis vocatur , necnon et pressorium ibi existens , prout cum suis juribus et appendiciis se comportat , et cum redevancia ab alibus nobis debita , ducendi videlicet annuatim apud Sanctum Germanum in Laya vinum quod annuatim creverit in vineis memoratis , tenenda , habenda et possidenda ab eisdem et eorum successoribus imperpetuum , pacifice et quiete pro vinginti libris turonensium annui census seu annui redditus nobis et heredibus nostris singulis annis reddendis et persolvendis , medietate videlicet in festo Omnium sanctorum et alia medietate in festo Ascensionis Domini . Quod ut ratum et stabile permaneat in futurum , presentibus litteris nostrum fecimus apponi sigillum , salvo in aliis jure nostro et in omnibus jure quolibet alieno . Actum apud Vicennas , anno Domini millesimo CCo LXXamo nono , mense februario .
| De quitatione facta inter nos et episcopum Parisiensem et alios super quibusdam reportagiis | Guillelmus permissione divina Parisiensis ecclesie minister licet indignus , universis presentes litteras inspecturis , salutem . Notum facimus quod nos compositionem et pacem quam fecerunt adinvicem venerabiles viri decanus et capitulum Parisiense , prior de Dyogilo et magister domus Dei de Gonessia , ex una parte , et religiosi viri , abbas et conventus Beati Dyonisii , ex altera , super reportagiis que una pars in decimaria alterius ratione carrucagii consueverat percipere in dyocesi Parisiensi omnino remissis in perpetuum et quitatis , sicut in litteris eorumdem abbatis et conventus super hoc confectis vidimus contineri , ratam et gratam habentes , eam , quantum in nobis est , confirmamus , presentes litteras sigilli nostri munimine roborando . Datum anno Domini Mo CCo XLo VIo , mense augusto .
| Compositio inter nos et Guidone de Caprosia super advocatione | In nomine sancte et individue Trinitatis , amen . Ludovicus Dei gratia Francorum rex , omnibus imperpetuum . Quoniam semina irarum nisi resecentur excrescunt et ex humili stirpe nascentes discordie lacius in multiplices ramos sese nonnumquam extendunt , eas in primis motibus occurendo non solum enecare ac radicitus exstirpare regia debet serenitas , verum etiam renascendi licentiam amputare et ne in dampnum aut perturbationem ecclesiarum emergere rursus valeant studiosius precavere . Notum itaque facimus universis presentibus pariter et futuris quod inter fideles nostros virum venerabilem Ivonem abbatem sancti Dyonisii amici et singularis patroni nostri Guidonem de Cabrosa orta est contentio super feodo advocationis terre beati Dyonisii que est in valle Cabrose , dicente Guidone feodum ipsum ad episcopum Parisiensem pertinere et de ipso movere , abbate viro constanter negante et quod de sese moveat veraciter affirmante . Vero cum ad hujus rei discussionem in presenciam nostram sepius convenissent , tandem Guido veritatem diffiteri non potuit , sed coram omnibus recognovit feodum abbatis et de abbate esse et , ibidem presentibus et concedentibus Mauritio Parisiensi episcopo et decano ex parte tocius capituli Parisiensis , de feodo ipso abbati hominium fecit . Verumptamen ne alique irarum aut rancoris postmodum superessent reliquie , inter eos amicabiliter transactum est quod abbas Guido in vita sua super aliqua re ad feodum illud pertinente non trahet in causam ultra Trapas ; post decessum vero Guidonis , heres suus qui feodum illud tenebit ad submonitionem abbatis veniet ad Sanctum Dyonisium et inde se justificabit in presencia abbatis . Et hoc totum laudaverunt et bene concesserunt filii ipsius Guidonis Milo , Symon , fidemque dederunt se ratum habituros in posterum . Quod ut perpetue stabilitatis optineat munimentum et ne aliquatenus perturbari valeat aut infringi , scripto commendari et sigilli nostri auctoritate confirmari precepimus . Actum Parisius anno Verbi incarnati Mo Co LXXo IIo , astantibus in palatio nostro quorum suscripta sunt nomina et signa . S . comitis Theobaldi dapiferi nostri . S . Mathei camerarii . S . Guidonis buticularii . S . Radulfi constabularii . Vacante cancellaria , Petrus notarius subscripsit . Monogramma .
| De Amaurico de Malo Repastu | Ego Amauricus de Malo Repastu notum facio presentibus et futuris quod ego concessi Micaheli fabro de Trapis famularitatem meam , ipsi videlicet et heredibus suis in perpetuum possidendam , tali pacto quod ipse vel suus heres mihi singulis annis undecim modios avene et quatuor sextarios et quatuor libras parisiensium redderet , et de quacumque molla que fiet in illa terra ipse Michael vel suus heres tres obolos percipiet . Post mortem vero prefati Michael heres suus quinque solidos parisiensium michi vel heredi meo de revelatione debebit et illam quiete famularitatem possidebit . Quod ut ratum permaneat , presens scriptum sigilli mei impressione munivi .
| De tribus arpentis vinearum venditis nobis nobis a Johanne dicto Bigot | Ego Johannes dictus le Bigot miles , dominus de Condeto supra Rilum , notum facio omnibus presens scriptum inspecturis quod ego vendidi et quitavi imperpetuum viris religiosis . . abbati et conventui ecclesie Beati Dyonisii in Francia pro sexaginta decem libris parisiensium , de quibus jam recepi quadraginta libras in pecunia numerata , quantum ad hoc renuncians expresse exceptioni non numerate pecunie , non tradite et non solute , tria arpenta vinearum vel circiter que ego habebam in territorio de Petra Ficta circa Plastrerias ab eisdem religiosis , decetero imperpetuum libere et pacifice tenenda et habenda ; et quia ipsis religiosis non possum ad presens tradere securitatem plenariam de ipsis tribus arpentis garantizandis erga dominam Johannam uxorem meam et liberos meos , ipso assigno religiosos ad medietariam meam quinque arpentorum vinearum mearum que fiunt et tenentur a me ad medietariam in dicto territorio de Petra Ficta , quousque dictam vendicionem et quitacionem ab ipsa . . uxore mea et liberis meis , prout expedire visum fuerit , concedi fecerim et laudari . In cujus rei testimonium et ut hoc firmum sit et stabile , presentes litteras eisdem religiosis sigilli mei tradidi roboratas . Actum anno Domini Mo CCo quinquagesimo , mense martio , die mercurii proxima ante mediam quadragesimam .
| Littere Milonis et Guidonis de Leviis | Hugo Dei gratia Sancti Dyonisii abbas et ejusdem ecclesie conventus , omnibus ad quos littere iste pervenerint , salutem . Universitati vestre notum facimus quod nos partem nostram foreste desuper Ivete et partem nostram de nemore quod dicitur Grenne Reginaldo de Cornilon preposito Parisiensi et domino Miloni et domino Guidoni de Leviis pro octies C libris vendidimus , ita quod ab instanti festo sancti Johannis Baptiste usque ad septem annos terminum habent de nemoribus scindendis , vendendis et deliberandis ex toto , ita etiam quod eo ordine quo nemora vendent nos subsequenter ad ipsa custodienda custodes nostros ut iterum crescant instituemus vel si nobis placuerit exstirpabimus . Solutio vero denariorum sic fiet ab predicto festo sancti Johannis in annum , in crastino scilicet festi sexties viginti et tresdecim libras et sex solidos et octo denarios nobis persolvent , sequentibus vero annis usque ad sex annos totidem et eodem termino nobis reddere tenebuntur . Hujus vero pecunie de tribus solis partibus quod ad terminos predictos sine occasione reddentur debitores et plegii sunt , fide interposita , dominus Philippus de Leviis et Milo et Guido filii sui ; de quarta vero parte debitor et plegius est , fide interposita , prefatus Reginaldus prepositus ; de defectu vero trium partium Philippi et filiorum suorum plegii sunt , fide interposita , Ferricus de Palesiaco , Ferricus de Ateinvilla et Balduinus de Parisia . Nos autem de venditione ista iustam ipsis garanciam sicut de venditione nemoris portare concessimus . Quod ut ratum permaneat et immutabile , nos cartam hanc inde fieri et sigillis nostris roborari precepimus . Actum anno Domini Mo CCo primo , mense marcio .
| Compositio inter ecclesiam Sancti Dyonisii et filios Philippi de Leviis | Johannes Sancte Genovefe Parisiensis dictus abbas et Alexander prior sancti Germani de Pratis , omnibus ad quos littere iste pervenerint , salutem . Noverint universi presentes pariter et futuri quod , cum causam que inter venerabilem abbatem et monachos Beati Dyonisii ex una parte et filios defuncti Philippi de Leviis , videlicet archidiaconem Pissiacensem , Milonem , Guidonem , Alexandrum et Symonem , ac matrem eorum super quibusdam rebus ex altera vertebatur , Roberto quondam abbati Sancti Germani et nobis summus pontifex delegasset canonice terminandam , tandem controversia inter eos exorta hujusmodi est compositione interveniente direpta : predicti monachi Beati Dyonisii et filii defuncti Philippi de Leviis , archidiaconus Pissiacensis , Milo , Guido , Alexander et Symon , ac mater eorum in nostra presentia convenerunt et coram nobis monachi Beati Dyonisii predictis filiis Philippi de Leviis et matri eorum granchiam de Mesnilseum cum pertinenciis suis et omnes censivas quas de Beato Dyonisio usque ad tempus hujus facte compositionis tenebant , salvis suis redditibus quos ibi consueverunt habere atque justicia , quitaverunt , excepto feodo Balduini Cochere , reddito illis precio quod pro illo dederunt . Monachis beati Dyonisii predicti fratres ac mater eorum penitus quitaverunt molendino de Chastellon et omnes emptiones quas apud Bellum Ramum fecit pater eorum et terra de Moncel et de Champremeries , salvis sibi redditibus quos ibi habere sunt solvi . Assignaverunt preterea hominibus Beati Dyonisii prenominati fratres ad usuarium nemoris sui quinquaginta arpennos conjunctos nemori monachorum Beati Dyonisii predictis hominibus pro usuario assignato ; residuum nemoris sui predicti fratres tenebunt in pace ita quod fundus terre erit Beati Dyonisii si ipsum nemus contigerit extirpari . Istum pacis modum quem premisimus et tenorem se ratum habere coram nobis pars utraque asseruit . Sed ne quod juste est terminatum futuris temporibus in residue contentionis scrupulum possit venire , de hac habita compositione testimoniales nostras litteras , sigillis nostris munitas , utrique parti tradidimus . Actum anno Domini Mo CCo tercio , mense marcio .
| Compositio inter ecclesiam Beati Dyonisii et Templarios super nemore de Trapis | Ego frater Andreas de Coloces , domorum Templi in Francia humilis procurator , notum facimus tam presentibus quam futuris quod , cum coram venerabilibus viris Johanne abbate et M . priore Sancte Genovefe Parisiensis auctoritate apostolica inter abbatem et monachos Sancti Dyonisii ex una parte et nos ex altera super quadam decima quam dicti monachi a longo tempore quiete possederant et a qua spoliati a nobis ejus restitutionem coram predictis judicibus a nobis a nobis petebant , in territorio quod vulgo dicitur Villa Dei de Malo Repasto , et super usuario quod a prenominatis abbate et monachis petebamus in quodam nemore ipsorum monachorum quod vulgo dicitur Nemus Beate Marie de Argentolio juxta villam de Trapes questio verteretur , tandem inter predictos monachos et nos amicabiliter fuit compositum in presencia predictorum judicum in hunc modum : dicti monachi habebunt decimas de terris quas nos excolimus et quas in futurum excolemus propriis laboribus et expensis infra decimationem quam habet predicta in territorio ville de Malo Repasto , infra parrochias de Trapis et de Erencort , non obstante aliquo privilegio nostro . Nos vero habebimus usuarium in predicto nemore dicte domui nostre de Malo Repasto et vineis nostris dicte domui pertinentibus ; homines vero nostri quos habemus et quos habituri sumus in villa que dicitur dicitur La Verrere habebunt usuarium in predicto nemore , in mortuo scilicet , ita quod ille qui habebit equum singulis annis memoratis monachis et participibus ejusdem nemoris tres minas avene dabit infra octabas Nativitatis Domini , et qui equum non habuerit pro habendo usuario dabit eisdem tres minellos avene similiter annuatim infra octabas Nativitatis Domini persolvendos , salvo jure in omnibus tam predicte ecclesie quam aliorum . Quod ut magis ratum sit et firmum , presentem cartam sigillo capituli nostri fecimus confirmari . Actum anno incarnati Verbi Mo CCo sexto , mense januario .
| Compositio inter nos et Templarios de nemore et aliis apud Trapas | Johannes Dei gratia abbas et Michael prior Sancte Genovefe Parisiensis , omnibus ad quos presentes littere pervenerint , salutem . Universitati vestre notum facimus quod , cum coram nobis auctoritate apostolica inter abbatem et monachos Sancti Dyonisii ex una parte et Templarios ex altera super quadam decima quam dicti monachi a longo tempore quiete possederant et a qua a Templariis spoliati ejus restitutionem petebant coram nobis a dictis Templariis in territorio quod vulgo dicitur Villa Dei de Malo Repasto , et super usuagio quod antefati Templarii petebant a prenominatis abbati et monachis in quodam nemore ipsorum monachorum quod vulgo dicitur Nemus Beate Marie de Argentolio juxta villam de Trapes questio verteretur , tandem de parcium voluntate amicabiliter fuit inter eos coram nobis compositum in hunc modum quod dicti monachi habebunt decimas de terris quas fratres Templi excolunt et quas in futurum excolent propriis laboribus et expensis infra decimationem quam habet ecclesia Sancti Dyonisii in territorio Ville Dei de Malo Repasto , infra parrochias de Trapes et de Erencort , non obstante aliquo privilegio fratrum milicie Templi . Templarii vero habebunt usuagium in predicto nemore predicte domui sue de Malo Repasto et vineis suis dicte domui sue pertinentibus ; homines vero Templariorum quos habent et quos habituri sunt in villa que dicitur La Verrere habebunt usuagium in predicto nemore , in mortuo scilicet , ita quod ille qui habebit equum singulis annis memoratis monachis et participibus ejusdem nemoris tres minas avene dabit infra octabas Nativitatis Domini , et qui equum non habuerit pro habendo usuario dabit eisdem monachis tres minellos avene similiter annuatim infra octabas Nativitatis Domini persolvendos , salvo jure in omnibus tam predicte ecclesie quam aliorum . Quod ut ratum sit , paginam hanc inde conscriptam sigillis nostris munivimus . Actum anno Domini Mo CCo sexto , mense septembri .
| Quod Guido de Charsia petebat carretum super homines nostros de Bello Ramo | Ego Guido de Cabrosia , notum facio universis presentibus pariter et futuris quod , cum peterem ab ecclesia Beati Dyonisii carretum super homines suos baslive de Bello Ramo , tandem compromisi in magistrum Radulfum et elemosinarium Beati Dyonisii et dominum Gilonem de Versaliis , baslivum domini regis , super carreto , et quicquid ipsi inde dicerent me inviolabiliter servaturum fidei mee interpositione firmavi . Qui , diligenti inquisitione facta super carreto , presentibus venerabili Henrico abbate Beati Dyonisii et domino Matheo de Monte Morenciaco et multis aliis , dixerunt quod nichil habebam nec debebam habere in carreto quod petebam , secundum inquisitionem quam fecerant . Quod dictum eorum ratum habens , recognovi quia jus in carreto nullum habebam et imperpetuum omne carretum quitavi , si quid juris in carreto habebam . Quod dictum eorum , recognitio mea atque quitatio super carreto ut inviolabilem obtineat firmitatem nec in posterum valeat reclamari , presentem paginam inde conscriptam sigilli mei caractere confirmavi . Actum apud Capellam villam , prope Montem martirum , in ecclesia sancte Genovefe , anno Domini Mo CCo septimo , mense marcio .
| Compositio abbatis Beati Dyonisii et Guidonis de Cabrosia | Nos Radulfus elemosinarius Beati Dyonisii et Gilo de Versaliis domini regis baslivus et miles , notum facimus universis presentibus pariter futuris quod , cum Guido de Cabrosia miles peterent ab ecclesia Beati Dyonisii carretum super homines suos baslivo de Bello Ramo , tandem compromisit idem Guido in nos super carreto et quicquid inde diceremus se inviolabiliter servaturum fidei sue interpositione firmavit . Et nos , diligenti inquisitione facta super carreto , presentibus venerabili Henrico abbate Beati Dyonisii et domino Matheo de Monte Morenciaco et multis aliis , diximus quod nichil habebat nec debebat habere in carreto quod petebat , secundum inquisitionem quam feceramus . Quod dictum nostrum ratum habens , recognovit predictus Guido quia jus in carreto nullum habebat et imperpetuum omne carretum quitavit , si quid juris in carreto habebat . Quod dictum nostrum et recognitio ejusdem Guidonis atque quitatio super carreto ut inviolabilem obtineat firmitatem nec in posterum valeat reclamari , presentem paginam inde conscriptam sigillis nostris curavimus confirmare . Actum apud Capellam villam , prope Montem martirum , in ecclesia Sancte Genovefe , anno Domini Mo CCo septimo , mense marcio .
| Compositio de nemore de Trapis | Ego Johannes Palee et Guillelmus Escuacol , fratres , notum facimus universis quod de discordia que vertitur inter nos ex una parte et dominum abbatem Beati Dyonisii , priorem Argentolii et capitulum Argentoli ex alia super nemore juxta Trapas quod vocatur Nemus Sancte Marie et super terra quam Richardus Loveus dicitur dedisse Beato Dyonisio pro bono pacis nos in fratrem Aimardum et me scilicet et et Johannem Palee , predicti abbas et monachi in dominum hugonem cantorem Beati Dyonisii et magistrum Radulphum priorem de Strata compromisimus tali modo quod , facta inde legitima inquisitione , dabunt utrique parti jus suum vel per jus vel per compositionem pacis et , si predicti quatuor quibus committimus totam causam non possent inter se concordare , dominus Guillelmus Pastor terminaret bene et legitime causam istam , ultimam manum apponendo ; et dabimus tam nos quam predicti abbas et monachi sufficientes plegios antequam predicti arbitri proferant dictum suum de ista pactione legitime observanda et tenenda ; et ipsi quatuor prefati arbitri citra festum Omnium Sanctorum proximo venturum super causa prefata debent proferre dictum suum . Quod ut ratum sit , presentem paginam sigillorum nostrorum munimine nobis placuit confirmare . Actum anno Domini Mo CCo septimo , mense augusto .
| Carta abbatis de Valle Sarnaii de XXV solidis censualibus et de piscatione stagni | Frater Guido dictus abbas Vallium Sarnaii et ejusdem loci conventus , universis ad quos presens scriptum pervenerit , in Domino salutem . Noverit universitas vestra quod venerabilis abbas Henricus Beati Dyonisii et ejusdem loci conventus concesserunt nobis imperpetuum possidendos decem arpennos et unum quarterium pratorum in valle de Domna Petra sitorum et centum arpennos nemoris quos defunctus Guido dominus Cabrosie in elemosinam nobis legaverat de quarta parte sua nemoris Beati Dyonisii quam tenebat ab ipsis monachis , ita quod inde prefatis monachis annuatim persolvemus viginti quinque solidos parisiensium censuales in festo sancti Andree apostoli , salva ipsis ibidem justicia quantum ad seculares . Et in istis viginti quinque solidis censualibus computabitur ille census quem ipsis antea solvebamus secundum tenorem carte quam nobis bone memorie venerabilis abbas Guillelmus jamdudum concesserat . Et quando abbas Beati Dyonisii ad partes illas accedet , piscari faciet in stagnis nostris que sunt nemus Beati Dyonis . Quod si de dictis centum arpennis aliquos extirpare voluerimus , de singulis arpennis quos coluerimus singulis annis reddemus sepefatis monachis duos denarios censuales ad dictum festum sancti Andree preter predictum censum viginti quinque solidorum . Quod ut ratum sit , paginam hanc sigillo nostro munivimus . Actum anno Domini Mo CCo decimo , mense augusto .
| Carta de Mesnolio Beati Dyonisii | Petrus , Dei gratia Parisiensis episcopus , universis presentes litteras inspecturis , salutem in Domino . Universitati vestre notum facimus quod , cum ecclesia Sancti Lamberti , Parisiensis dyocesis , terram circiter septem arpenos continentem et hospitibus assignatam juxta ecclesiam de Mesnolio Beati Dyonisii haberet , sacerdos Sancti Lamber pro utilitate ecclesie sue commutacionem cum ecclesia Beati Dyonisii faciens , quicquid juris in dicta terra , in censu , redditibus aliisque consuetudinibus et justicia habebat dicte ecclesie Beati Dyonisii de licencia nostra dimisit imperpetuum . Ecclesia vero Beati Dyonisii in memorate terre recompensationem decem sextarios hybernagii in duabus partibus quas habet in decima de Mesnolio dicto sacerdoti ejusque successoribus annuatim reddere tenetur . Abbas etiam et monachi Beati Dyonisii debent facere grangiam in proprisio suo apud dictum Mesnolium vel extra ubi viderint melius expedire et predictus sacerdos terciam partem expensarum ministrabit ibique fructus predicte decime tantum reponentur ; cujus granchie unam clavem et etiam terciam partem memoratus sacerdos imperpetuum habebit ad usum suum ibidem de tercia parte dicte decime faciendum , salva ecclesie Beati Dyonisii proprietate soli in quo edificata fuerit granchia et ibidem justicia . Et si granchia corruerit vel reparatione indiguerit , ad reedificationem vel ad reparationem monachi duas partes expensarum et presbiter terciam partem ad hoc faciendum sicut predictum est ministrabunt . In cujus rei memoriam et in posterum firmitatem , sigillo nostro presentem paginam duximus muniendam . Actum anno Domini Mo CCo XVo , mense marcio .
| De alia venditione ab eodem | Universis presentes litteras inspecturis , . . officialis curie Lexoviensis , salutem in Domino . Noverint universi quod Johannes dictus Bigot miles , dominus de Condeio super Rillam , in nostra presencia constitutus , recognovit se vendidisse et imperpetuum quitavisse religiosis viris abbati et conventui Beati Dyonisii in Francia duo arpenta et dimidium quarterium vinearum que habebat , ut dicebat , sita apud Petram Frictam in clauso quod dicitur de Barra , in censiva dictorum abbatis et conventus , et quamdam domum sitam apud Sanctum Dyonisium in vico qui vocatur la Chavalerie , juxta domum Ade de Haubertivillare , in censiva similiter dictorum abbatis et conventus , pro quatuor viginti libris et tringinta uno solidis et octo denariis parisiensium , de quibus dictus Johannes miles tenuit se coram nobis plenarie pro pagato in pecunia numerata , renuncians expresse exceptioni non numerate , non tradite et non solute pecunie . Et promisit dictus Johannes miles , fide sua in manu nostra prestita corporali , quod contra dictam vendicionem per se vel per alium decetero non veniet nec eam aliquatenus revocabit , nec faciet revocari . Johanna vero , uxor Johannis militis , et Galterus , frater ipsius militis , et Burgundia , soror dictorum Johannis militis et Galteri , in nostra presencia constituti , dictam vendicionem tam de dictis vineis quam de domo antedicta factam voluerunt , laudaverunt , concesserunt et etiam approbaverunt , fide sua in manu nostra prestita promittentes spontanei , non coacti quod in dictis rebus venditis aliquid juris ratione dotalicii , hereditatis , conquestus , caduci sive alia ratione quacumque decetero non reclamabunt per se vel per alios nec facient reclamari , nec dictos abbatem et conventum super dictis rebus venditis molestabunt nec facient aliquatenus molestari . Immo promiserunt sub eadem fide tam dictus Johannes miles quam dicti Johanna uxor sua , Galterus frater suus et Burgundia eorumdem fratrum soror quod ipsi garantizabunt et defendent dictas res venditas dictis abbati et conventui ad usus et consuetudines Francie contra omnes . In cujus rei testimonium et munimen , presentibus litteris , ad peticionem et instanciam dictorum Johannis militis et Johanne ejus uxoris , Galteri fratris ipsius militis et Burgundie ejusdem sororis , sigillum curie nostre duximus . Actum et datum anno Domini Mo CC o L o Io , mense maio .
| Compositio super hominibus de villa que dicitur Barra | Ego Secilia de Alneto , relicta Roberti Malivicini militis , notum facio universis presentes litteras inspecturis quod , cum ecclesia Beati Dyonisii traxisset hospites meos de Barra in causam Meldis coram judicibus a domino papa delegatis super quibusdam interprisionibus inter villam dictam et nemus Beati Dyonisii ibidem situm , que juditio bonorum virorum taxate fuerunt usque ad tres arpennos ad perticam Beati Dyonisii de Mesnilio , tandem coram abbate Beati Dyonisii ad petitonem meam dicta contentio taliter fuit sopita quod hospites mei de Barra habebunt et tenebunt illos tres arpennos ab ecclesia Beati Dyonisii ad censum duodecim denariorum in festo sancti Andree apostoli apud Bellum Ramum domum Beati Dyonisii solvendorum . Quod ut ratum sit , presentem paginam inde feci conscribi et sigilli mei karactere communiri . Actum anno Domini Mo CCo septimo decimo , mense novembri .
| Super hoc quod presbiter de Mesnilio quitavit quicquid juris habebat in nemore de Bella Penna | Petrus Dei gratia Parisiensis episcopus , universis presentem paginam inspecturis , salutem in Domino . Noverit universitas vestra quod , cum causa verteretur inter abbatem et conventum Beati Dyonisii , ex una parte , et N . presbiterum de Mesnilio Sancti Dyonisii , ex altera , coram abbate et priore Sancti Pharahonis et magistro P . de Castaneto canonico Meldensi , judicibus a domino papa delegatis , super quodam usuagio quod idem presbiter dicebat se habere in nemore Beati Dyonisii quod vocatur Bella Penna , tandem , nobis mediantibus , dicti abbas et conventus et N . presbiter in hunc modum composuerunt , videlicet abbas et conventus ad petitionem nostram pro bono pacis dederunt predicto presbitero decem libras parisiensium ad emendos redditus ecclesie sue ; et idem N . presbiter , de voluntate et assensu nostro , quitavit imperpetuum abbati et conventui Beati Dyonisii , quicquid juris habebat vel habere debebat in prenominato nemore Beati Dyonisii . Quod ut ratum sit , presentes litteras inde conscribi et sigilli nostri caractere communiri . Actum anno Domini Mo CCo XVIII , mense mayo .
| Compositio de decimis inter abbates Cisterciencis ordinis et Sancti Petri de Cella | Petrus , Dei gratia Parisiensis episcopus , Stephanus decanus totumque capitulum ecclesie Parisiensis , omnibus presentes litteras inspecturis , salutem in Domino . Noveritis quod nos inquisitionem quam fecerunt viri venerabiles G . archidiaconus ecclesie Parisiensis , Helyas elemosinarius ecclesie Beati Dyonisii et magister Hemericus canonicus Beate Marie Silvanectensis super novalibus in Parisiensi dyocesi constitutis , de quorum decimis auctoritate apostolica questio vertebatur coram de Ripatorio , Cisterciensis ordinis , et Sancti Petri de Cella abbatibus et decano Sancti Stephani Trecensis , ratam habemus quantum ad ea qua ipsi inquisitores dixerunt , sicut in litteris eorumdem inquisitorum continetur et in auctentico de forma pacis confecto super modo inquisitionis . Actum anno Domini Mo CCo octavo decimo , mense junii .
| De majore de Dompna Petra | Nos Guillelmus Menerii , Gilo Bullic' , Teobaldus Macer et Tiboudus Carnotensis , notum facimus universis ad quos presentes littere pervenerint quod , cum inter ecclesiam Beati Dyonisii , ex una parte , et Matheum majorem de Dompna Petra , ex altera , contentio verteretur super majoria de Dompna Petra et super dampnis injuriis quas idem Matheus et fratres ejus ac nepotes intulerant ecclesie nominate , sicut ipsa nobis conquerendo monstravit , tandem de bonorum virorum consilio ipsa ecclesia Beati Dyonisii et dictus Matheus major coram nobis in priorem , subpriorem et thesaurarium Beati Dyonisii super dictis querelis compromiserunt , ita quod quicquid predicti prior , subprior et thesaurarius ordinarent bona fide , facta prius super dictis querelis diligenter inquisitione , prout viderint expedire , dictus major tenentur inviolabiliter observare ; et idem major crantavit quod ad hanc compromissionem tenendam dictos fratres suos et nepotes inducent et miteret , alioquin ecclesia Beati Dyonisii compromissionem istam non teneretur aliquatenus observare . Condictum est etiam quod dictus Matheus major dabit et faciet dari pro se et suis meliores fidejussores quos ipse et sui poterunt habere per suum sacramentum ; preter hoc majoriam et quecumque tenet ab ecclesia Beati Dyonisii obligavit ad hoc quod , si contra dictum prefatorum arbitrorum veniret , ipsam majoriam et alia predicta amitteret , deinceps ab ecclesia Beati Dyonisii imperpetuum pacifice possidenda ; adjectum est etiam quod dicti fratres et nepotes ipsius majoris tenentur ad id faciendum ; et per hanc compromissionem omnes illi qui erant in guerra aut discordia occasione predictarum querelarum remanebunt in bona fide . Sciendum est etiam quod , si dictus major non posset dare fidejussores ydoneos super hac compromissione tenenda , ipse teneret prisionem apud Sanctum Dyonisium vel in loco alio competenti , quem ei dicti tres compromissarii duxerint assignandum . Hec autem omnia suprascripta promisit dictus major coram nobis se fideliter observaturum , fide interposita corporali . In cujus rei testimonium , presentes litteras ad petitionem utriusque partis sigillis nostris fecimus roborari . Actum anno Domini Mo CCo octavo decimo , mense decembri .
| Compromissio de consuetudine quam petebat major de Dampetra in nemoribus nostris | Nos Guillelmus Manerii castellanus Stampensis et Renoldus Arcuarius serviens domini regis , omnibus presentes litteras inspecturis , salutem . Noverit universitas vestra quod venerabilis pater Petrus abbas Sancti Dyonisii et ejusdem loci conventus , ex una parte , et Matheus major eorum de Dampetra , fratres ejus , soror ejus et uxor ejus , ex altera , in nos compromiserunt de pace componenda super contentione que erat inter ipsos pro consuetudine quam dictus major petebat in nemoribus Beati Dyonisii . Nos vero per pacis conpositionem decrevimus quod dictus abbas et conventus darent et concederent dicto majori in augmentum majorie sue centum et octoginta arpennos bosci Beati Dyonisii de Chardonen' W'illi , capiendos versus Caprosiam , eodem modo tenendos quo et majoriam suam dinoscitur possidere . Dictus vero major , fratres ejus , soror et uxor ejus , datis sacramentis coram domino rege et mandato ejus , propter supradictam donacionem ei factam omnibus consuetudinibus et juri que in omnibus nemoribus Beati Dyonisii vendicabant vel reclamabant imperpetuum renunciaverunt . Quod dicti abbas et conventus concedentes , super tali concessione et pacis compositione cartam suam scribi fecerunt et sigillorum suorum perpetuo munimine confirmarunt . In cujus rei testimonium , ego Guillelmus Menerii presentem paginam sigillo meo roboravi ; ego vero Renoldus Arcuarius , quia sigillum propriuum non habebam , sigillum domini Gaufredi de Capella , militis domini regis et baslivi , predicte pagine in testimonium et munimen procuravi apponi . Actum anno Domini Mo CCo XXo secundo , mense maio .
| Quod Petrus abbas Beati Dyonisii dedit Matheo majori de Dampetra octoginta arpennos bosci de Chardovill' | In nomine sancte et individue Trinitatis , amen . Phillipus dei gratia francorum rex . Noverint universi pariter et futuri nos inspexisse litteras dilectorum nostrorum Petri abbatis et conventus Beati Dyonisii sub hac forma . Petrus Dei gratia Beati Dyonisii abbas et ejusdem loci conventus , notum facimus universis quod nos Matheo majori nostro de Dampetra dedimus et concessimus in augmentum majorie sue centum et octoginta arpennos bosci nostri de Chardonvillari capiendos versus Caprosiam , sicut dominus Guillelmus Menerius et Renoldus Arcuarius ei tradi decreverunt , eodem modo tenendos quo majoriam supradictam dinoscitur possidere ; ipse vero , fratres , soror et uxor ejus propter hanc donationem nostram a nobis ei factam quicquid juris et consuetudinis in omnibus boscis nostris habebant vel reclamabant nobis in perpetuum quitaverunt et coram domino rege et mandato ejus dederunt sacramentum quod in dictis nemoribus nostris aliquid jus vel consuetudinem nunquam decetero reclamabunt . Actum anno gratie Mo CCo XX secundo , mense aprili . Ut autem promissa perpetue stabilitatis robur obtineat . Nos ad petitionem abbatis et majoris predictorum hec testamentum et presentem paginam sigilli nostri auctoritate et regii nominis karactere inferimus annotato salvo iure nostro sigillamus . Actum apud Sancti Germanum in Laya . Anno domini incarnationis M CC vicesimo secundo . Regni vero nostri quadragesimo tertio . Astantibus in palatio nostro quorum nomina supossita sunt et signa . Dapifero nullo . Buticulario nostro . Signum Bartholomeus camerarii . Signum Mathei constabularii . Data vacante cancellaria .
| De domo empta ab Eva relicta marescalli de Trapis | Universis Christi fidelibus presentem paginam inspecturis , Thomas , archidiaconus Pissiacensis , in Domino salutem . Notum facimus universitati vestre , Evam relictam marscalli de Trapis et Johannem filium ejusdem , in nostra presencia constitutos , recognovisse vendidisse religioso viro abbati Sancti Dyonisii domum suam de Trapis pro quinquaginta libris parisiensium et recognovisse se vendidisse serjanteriam suam advocati Fulconi de Sancto Aoino pro quinquaginta libris parisiensium . Et quia dicta Eva in dictis domo et serjanteria habebat suum dotalicium , ipsa in manu nostra dotalicium quod habebat in dictis rebus spontanea resignavit ; in manu nostra fidem prestitit corporalem quod in prefatis domo et serjanteria nomine dotalicii vel alio modo nichil decetero reclamabit nec abbatiam Sancti Dyonisii nec Fulconem vel heredes ipsius super hoc per se vel per alium molestabit . Insuper prefatus Johannes nobis fiduciavit bona fide tenere venditionem . In cujus rei testimonium , presentem paginam ad peticionem partium sigilli nostri munimine fecimus sigillari . Actum anno Domini Mo CCo XXo IIIo .
| Compromissio inter nos et Guidonem de Caprosia militem super diversis querelis | Ego Guido dominus de Caprosia miles , notum facio presentibus et futuris quod , cum contentio esset inter me , ex una parte , et viros venerabiles abbatem et conventum Beati Dyonisii , ex altera , super diversis querelis , tandem mediantibus bonis viris compromisi in viros nobiles comitem Montifortis et dominum Bartholomeum de Roia super advocatione et justicia et pertinentibus ad justiciam que dicebat me habere in tota balliva pertinente ad Bellum Ramum . Preterea , super redditibus universis quos dicebam me habere in eadem balliva compromisi in nobiles viros Baldoinum de Corbolio , Matheum de Marliaco , Hugonem de Athiis milites et Renoldum Arcuarium , ratum et firmum habiturus quicquid illi quatuor facta estimacione illorum redditurum per legitimam inquisicionem precedentem fecerint , ipsos redditus duplicando , pena trecentarum marcharum apposita ab illa parte que noluerit eorum arbitrium observare alteri parti persolvenda ; si autem isti quatuor forte discordarent in facienda assisia , volo et concedo quod predicti comes Montifortis et dominus Bartholomeus de Roia quintum apponant . In cujus rei testimonium , presentes litteras meo sigillo feci communiri . Actum anno Domini Mo CCo vicesimo quinto , mense marcio .
| De advocatia et tota justicia nobis quitata a Guidone de Caprosia apud Bellum Ramum | Ego Guido dominus Cabrosie notum facio universis quod , consensu et voluntate matris mee et uxoris mee Helisendis et Hervei fratris mei et sororum mearum , penitus quitavi religiosis viris abbati et conventui Beati Dyonisii advocationem et totam justiciam cum pertinenciis advocationem et justiciam quam habebam in terra Beati Dyonisii infra ballivam Belli Rami , salva michi justicia in terra quam debent michi assignare Matheus de Malliaco , Balduinus de Corbolio , Hugo de Hathies milites et Renoldus Arcuarius vel alii pro ipsis quando michi dicta terra fuerit assignata . Actum anno Domini Mo CCo vicesimo sexto , mense mayo .